รู้กันอีกนิดกับอันดับเครดิตของธนาคาร ความเสี่ยงด้านธุรกิจ
คุณภาพของสินทรัพย์ของธนาคารถือได้ว่าเป็นปัจจัยสำคัญหนึ่งที่ผู้จัดอันดับเครดิตให้ความสำคัญ
28 ธ.ค. 2554

คุณภาพของสินทรัพย์ของธนาคารถือได้ว่าเป็นปัจจัยสำคัญหนึ่งที่ผู้จัดอันดับเครดิตให้ความสำคัญ 
โดย..สมาคมบริษัทจักการลงทุน
โดยหากธนาคารใดมีสินทรัพย์ที่มีคุณภาพต่ำ หรือด้อยคุณภาพในสัดส่วนที่สูง เมื่อเทียบกับสินทรัพย์ทั้งหมด และ/หรือมีกระบวนการบริหารสินทรัพย์ได้ไม่ดีพอ ก็มีโอกาสสูงที่ธนาคารนั้นจะถูกจัดอันดับเครดิตในระดับต่ำ แต่ในทางกลับกันหากธนาคารใดมีสินทรัพย์ที่มีคุณภาพในสัดส่วนที่สูง เมื่อเทียบกับสินทรัพย์ทั้งหมด และ/หรือมีกระบวนการบริหารสินทรัพย์ที่ดี ก็มีโอกาสที่ธนาคารนั้นจะได้รับการจัดอันดับที่ดีไปด้วย
ในการจัดอันดับเครดิตของธนาคารโดยการประเมินคุณภาพสินทรัพย์ของธนาคารนั้น ผู้จัดอันดับเครดิตก็มีวิธีการประเมินและขั้นตอนการประเมินที่มีรายละเอียดแตกต่างกันไป แต่โดยรวมแล้วจะมีการพิจารณาในหลายด้าน
1.การจัดการด้านสินเชื่อ การพิจารณาในด้านนี้ผู้จัดอันดับเครดิตจะพิจารณาจากหลายปัจจัยและประเมินโดยรวมทั้ง
๐ การพิจารณาการเติบโตของการขยายสินเชื่อ โครงสร้างของเงินให้สินเชื่อแยกตามภาคธุรกิจของลูกค้าหรือผู้กู้ ระยะเวลาในการให้สินเชื่อ สกุลเงินตราการให้สินเชื่อ และประเมินด้านภูมิศาสตร์ที่อาจมีผลกระทบต่อลูกค้า หรือผู้กู้ ซึ่งจะส่งผลกระทบต่อสินเชื่อที่ธนาคารได้ให้ไป เช่น อยู่ในพื้นที่ที่เสี่ยงต่อภัยน้ำท่วม เป็นต้น 
๐ ให้ความสำคัญกับการกระจุกตัวของการให้กู้ยืมว่าอยู่ที่อุตสาหกรรมใด หรือลูกค้ารายใดรายหนึ่ง รวมถึงการให้สินเชื่อกับบริษัทที่มีความสัมพันธ์กับธนาคาร
๐ พิจารณาระดับของสินเชื่อที่มีปัญหาต่อระดับเงินกองทุนของธนาคาร ทั้งตามนโยบายของธนาคารและเทียบกับเกณฑ์ของหน่วยงานทางการ
๐ คำนึงถึงปริมาณและอายุของหนี้ค้างชำระ ปริมาณหนี้ค้างชำระที่ได้รับการปรับโครงสร้าง และสินทรัพย์ที่ยึดมาเพื่อรอการขาย รวมทั้งระดับหนี้สูญและหนี้สูญรับคืน 
๐ ประเภทและปริมาณของสินทรัพย์ที่ไม่ก่อให้เกิดรายได้ 
2. การลงทุนในหลักทรัพย์ของธนาคาร เป็นอีกปัจจัยที่สำคัญซึ่งมีการพิจารณาในประเด็นต่างๆ เช่นกัน 
๐ การวิเคราะห์การกระจุกตัวของการลงทุนในบริษัทใดบริษัทหนึ่ง ไม่ว่าจะเป็นตราสารทุนหรือตราสารหนี้ หรือหลักทรัพย์อื่นที่เกี่ยวข้องกับบริษัทนั้น 
๐ ผลตอบแทนจากการลงทุนอยู่ในระดับที่คาดหวังหรือไม่อย่างไร
๐ ระดับคุณภาพของหลักทรัพย์แต่ละประเภทที่ลงทุน เช่น หลักทรัพย์ที่ออกโดยภาครัฐ รวมถึงหลักทรัพย์ที่ภาครัฐค้ำประกัน หลักทรัพย์จดทะเบียนในตลาดหลักทรัพย์และหลักทรัพย์อื่น นอกจากนี้ยังมีการพิจารณาการตั้งสำรองค่าเผื่อของการลดค่าเงินลงทุนในหลักทรัพย์ต่างๆ ที่ได้มีการลงทุน และคำนึงถึงความเพียงพอของค่าเผื่อด้วย
๐ ภาระผูกพันและการลงทุนในบริษัทที่ธนาคารมีส่วนเกี่ยวข้องทั้งทางตรงทางอ้อม ก็เป็นอีกปัจจัยหนึ่งที่สำคัญ
3.คุณภาพการบริหารความเสี่ยง ซึ่งประเมินทั้งด้านสินเชื่อและการลงทุนในหลักทรัพย์
๐ พิจารณาจากนโยบายสินเชื่อและการลงทุนของธนาคาร แนวทางการอนุมัติสินเชื่อและการลงทุน อำนาจและขอบเขตการอนุมัติ 
๐ พิจารณาหลักเกณฑ์การประเมินมูลค่าหลักประกันในการให้สินเชื่อและระบบการลงทุน รวมถึงกระบวนการการลงทุนในหลักทรัพย์
๐ แนวนโยบายและการดำเนินการตั้งสำรองเผื่อหนี้สูญว่ามีความเพียงพอหรือไม่อย่างไร รวมถึงแนวนโยบายในการจัดการแก้ไขปัญหาหนี้ การติดตามแก้ไขปัญหาหนี้ อำนาจความรับผิดชอบ
๐ การตรวจสอบและการควบคุมภายใน พิจารณาจากบทบาท ประสิทธิภาพของหน่วยงาน ระบบงานในการควบคุมที่รวดเร็วและน่าเชื่อถือ
เตรียมตัวให้พร้อมกับการปรับลดลงของการค้ำประกันเงินฝาก ศึกษาอันดับเครดิตของธนาคาร มาเรียนไปด้วยกัน รู้เพิ่มขึ้นอีกนิด